REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravnu

07 Broj: 06-2/64-23

4. aprila 2023. godine

B e o g r a d

**Z A P I S N I K**

**13. SEDNICE ODBORA ZA PRAVOSUĐE, DRŽAVNU UPRAVU**

**I LOKALNU SAMOUPRAVU, ODRŽANE 26. MARTA 2023. GODINE**

 Sednica je počela u 19,00 časova.

Sednicom je predsedavao Vladimir Đukanović, predsednik Odbora.

 Sednici su prisustvovali članovi Odbora: Bratimir Vasiljević, Milica Nikolić, Jovan Palalić, Svetozar Vujačić, Đorđe Komlenski, Andrijana Vasić, Dubravka Kralj, Jelena Milošević, Dejan Šulkić, Vladimir Gajić, Miodrag Gavrilović, Ilo Mihajlovski, dr Balint Pastor i prof. dr Jelena Jerinić.

Sednici je prisustvovala i Dijana Radović, zamenik člana Vladana Zagrađanina.

Sednici je prisustvovla i Snežana Bjelogrlić, izborni član Visokog saveta sudstva iz reda sudija.

Predsednik Odbora je upoznao prisutne sa predloženim dnevnim redom, te predložio da se na osnovu člana 82. i 92. stav 2. Poslovnika dnevni red današnje sednice dopuninovom tačkom 3**. „**Donošenje odluke o organizovanju Javnog slušanja Odbora za pravosuđe, državnu upravu i lokalnu samoupravu“ iz razloga efikasnosti, nakon čega tačke 3, 4. i 5. postaju tačke 4, 5. i 6.

Naglasio je da, ukoliko Odbor usvoji predloženi dnevni red i u okviru tačke 1. i 2. dnevnog reda utvrdi predlog dva kandidata za prvi izbor članova Visokog saveta sudstva i jednog kandidata za prvi izbor članova Visokog saveta tužilaštva koje bira Narodna skupština, Odbor u skladu sa članom 50. stav 3. Zakona o Visokom savetu sudstva i člana 50. stav 3. Zakona o Visokom savetu tužilaštva ima obavezu da pre održavanja sednice Narodne skupštine na kojoj će biti birani članovi VSS i VST organizuje javno slušanje radi predstavljanja kandidata.

Predsednik Odbora je stavio na glasanje ovaj predlog, a članovi i zamenici članova Odbora su **većinom glasova**  prihvatili navedeni predlog.

Predsednik Odbora je pozvao članove i zamenike članova Odbora da iznesu predloge za eventualne izmene ili dopune predloženog dnevnog reda.

**Vladimir Gajić** je predložio da se iz predloženog dnevnog reda povuče treća tačka „Razmatranje Predloga odluke o izboru predsednika sudova koji je podneo Visoki savet sudstva od 10. marta“ , uz obrazloženje da Visoki savet sudstva, na osnovu člana 7. stav 2. Ustavnog zakona za sprovođenje akata o promeni Ustava Republike Srbije više nema ovlašćenje da predlaže Odboru za pravosuđe, državnu upravu i lokalnu samoupravu kandidate za predsednike sudova.

Predsednik Odbora je stavio na glasanje ovaj predlog, koji članovi i zamenici članova Odbora **većinom glasova** nisu prihvatili.

 Predsednik Odbora je stavio na glasanje, a članovi i zamenici članova Odbora su **većinom glasova** utvrdili sledeći

D n e v n i r e d

1. Utvrđivanje predloga dva kandidata za prvi izbor članova Visokog saveta sudstva koje bira Narodna skupština;

 2. Utvrđivanje predloga jednog kandidata za prvi izbor članova Visokog saveta tužilaštva koje bira Narodna skupština;

 3. Donošenje odluke o organizovanju Javnog slušanja Odbora za pravosuđe, državnu upravu i lokalnu samoupravu

 4. Razmatranje Predloga odluke o izboru predsednika sudova, koji je podneo Visoki savet sudstva (broj 119-465/23 od 10. marta 2023. godine);

 5. Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-445/23 od 8. marta 2023. godine);

6. Utvrđivanje Predloga odluke o razrešenju funkcije predsednika Prekršajnog suda u Valjevu.

**PRVA TAČKA:** Utvrđivanje predloga dva kandidata za prvi izbor članova Visokog saveta sudstva koje bira Narodna skupština.

Predsednik Odbora je podsetio prisutne da je članom 49. stav 4. i 61. stav 3. Zakona o Visokom savetu sudstva propisano da ako Odbor na prvoj posebnoj sednici ne utvrdi predlog kandidata za prvi izbor članova Visokog saveta sudstva koje bira Narodna skupština, rok za održavanje nove sednice Odbora je najranije osam dana od dana održavanja sednice Odbora na kojoj nije utvrđen predlog kandidata, te da o utvrđivanju nedostajućih predloga Odbor odlučuje glasovima tri petine od ukupnog broja članova Odbora, što iznosi 11 glasova članova ili zamenika članova Odbora.

Rekao je da je na prethodnoj sednici Odbor dvotrećinskom većinom (12 i više glasova za svakog pojedinog kandidata) utvrdio predlog 6 kandidata i to su:Jelena Vučković iz Niša, Nikola Bodiroga iz Beograda, Marina Grbić iz Beograda, Rastko Brajković iz Beograda, Aleksandar Popović iz Beograda i Srđan Stefanović iz Beograda.

Istakao je da su u E-parlament za ovu sednicu uneta imena svih kandidata koji ispunjavaju uslove za izbor za člana Visokog saveta sudstva, prema redosledu, po kome je obavljen razgovor sa njima na 11. sednici Odbora, a koji nisu utvrđeni kao predlog Odbora za izbor članova Visokog saveta sudstva koji će biti upućen Narodnoj skupštini.

Naglasio je da članovi Odbora mogu da predlažu i obrazlažu svoje kandidate od kojih će Odbor birati dva.

Rekao je da su na prethodnoj sednici predloženi sledeći kandidati koji nisu dobili potreban broj glasova:

**- Vojkan Simić** – predlog Vladimira Gajića

**- Nataša Delić** - predlog Jovana Palalića

**- Žikica Dronjak –** predlogĐorđa Komlenskog

-**Dragutin Radosavljević -** predlogJelene Milošević

Naveo je da su članovi i zamenici članova Odbora od službe Odbora dobili spiskove kandidata za VSS radi lakšeg praćenja predlaganja i glasanja o kandidatima.

 Istakao je da će nakon što više ne bude predloga, otvoriti raspravu o predloženim kandidatimam, kao i da će se nakon zaključenja rasprave pristupiti glasanju o svakom predloženom kandidatu pojedinačno, prema redosledu kako su uneti u E-parlament.

 Na kraju je rekao da shodnom primenom člana 50. stav 6. Zakona, ako više predloženih kandidata dobije isti i istovremeno najmanji broj glasova dovoljan za predlaganje Narodnoj skupštini, o izboru između tih kandidata će se ponovo glasati.

 Predsednik je pozvao članove Odbora da predlože svoje kandidate za prvi izbor članova Visokog saveta sudstva koje bira Narodna skupština.

**Prof dr Jelena Jerinić** je predložila Čedomira Kokanovića.

**Jovan Palalić** je predložio Natgašu Delić.

**Đorđe Komlenski** je predložio Žikicu Dronjka.

**Jelena Milošević** je predložila Dragutina Radosavljevića.

**Miodrag Gavrilović** je predložio Vojkana Simića.

Kako više nije bilo predloga, predsednik Odbora je podsetio na specifičnosti sistema za glasanje, koji ne prepoznaje tropetinsku većinu, te je rekao da će posle svakog glasanja saopštiti rezultate (bez obzira na rezultate koje pokazuje sistem) ida će se samo onaj kandidat za koga je glasalo 11 ili više članova i zamenika članova Odbora smatrati utvrđenim predlogom za Narodnu skupštinu, nakon čega su članovi i zamenici članova Odbora pristupili glasanju.

Rezultati glasanja:

Čedmori Kokanović – 3 glasa „za“,3 „protiv“, 1 „uzdržan“

Žikica Dronjak – 11 glasova „za“, 3 „protiv“, 1 „uzdržan“

Vojkan Simić- 2 glasa „za“, 2 „protiv“, 1 „uzdržan“

Dragutin Radosavljević – 1 glas „za“

Nataša Delić- 12 glasova „za“, 1 „uzdržan!

S obzirom da je Odbor sa 11 ili više glasova „za“ utvrdio predloge kandidata Žikice Dronjka iz Novog Sada i Nataša Delić iz Beograda, kao i da je na 12. sednici održanoj 18. marta 2023. godine Odbor utvrdio predlog 6 kandidata, predsednik Odbora je stavio na glasanje predlog da na osnovu čl. 49. i 61. stav 3. Zakona o Visokom savetu sudstva („Službeni glasnik RS“, broj 10/23) i člana 51. Poslovnika Narodne skupštine („Službeni glasnik RS“, broj 20/12 - prečišćen tekst) Odbor za pravosuđe, državnu upravu i lokalnu samoupravu utvrdi:

PREDLOG KANDIDATA ZA PRVI IZBOR ČLANOVA

VISOKOG SAVETA SUDSTVA KOJE BIRA NARODNA SKUPŠTINA

I

 Kandidati za prvi izbor članova Visokog saveta sudstva su:

1. prof. dr Jelena Vučković, iz Niša, vanredni profesor na Pravnom fakultetu Univerziteta u Kragujevcu;

2. Žikica Dronjak iz Novog Sada, advokat;

3. prof. dr Nikola Bodiroga iz Beograda, redovni profesor na Pravnom fakultetu Univerziteta u Beogradu;

4. Marina Grbić iz Beograda, diplomirani pravnik;

5. Rastko Brajković iz Beograda, advokat;

6. Aleksandar Popović iz Beograda, diplomirani pravnik;

7. Srđan Stefanović iz Beograda, advokat;

8. prof. dr Nataša Delić, iz Beograda, redovni profesor na Pravnom fakultetu Univerziteta u Beogradu.

II

 Ovaj predlog dostaviti Narodnoj skupštini, sa dostavljenim biografijama kandidata u prilogu.

Predsednik je stavio na glasanje i predlog da za izvestioca Odbora bude određen Vladimir Đukanović

Članovi i zamenici članova Odbora su **većinom** **glasova** prihvatili navedene predloge.

**DRUGA TAČKA**: Utvrđivanje predloga jednog kandidata za prvi izbor članova Visokog saveta tužilaštva koje bira Narodna skupština.

 Predsednik je obavestio prisutne da su pravila za izbor članova Visokog saveta tužilaštva identična kao i za Visoki savet sudstva.

Naglasio je da je na prethodnoj sednici Odbor dvotrećinskom većinom (12 i više glasova „za“ svakog pojedinog kandidata) utvrdio predlog sedam kandidata za prvi izbor članova Visokog saveta tužilaštva koje bira Narodna skupština. To su: Miroslav Đorđević iz Beograda, Predrag Ćetković iz Novog Sada, Vesna Luković iz Novog Pazara, Vladimir Simić iz Beograda, Nenad Tešić iz Novog Beograda, Jelena Glušica iz Beograda i Bojan Petrović iz Beograda.

 Rekao je da su na prethodnoj sednici predloženi sledeći kandidati koji nisu dobili potreban broj glasova, to su Dušan Purić i Nataša Delić. S obzirom da je Odbor u okviru 1. tačke utvrdi Natašu Delić kao kandidata za člana Visokog saveta sudstva, na ovoj sednici prisutni će se izjašnjavati jedino o Dušanu Puriću, kao kandidatu za člana Visokog saveta tužilaštva, koga je predložio Đorđe Komlenski.

Predsednik je otvorio raspravu u vezi sa ovom tačkom u kojoj su učestvovali: prof. dr Jelena Jerinić, Miodrag Gavrilović, Đore Komlenski, Svetozar Vujačić, Vladimir Đukanović i Jelena Milošević.

Pošto se više niko nije javio za reč, prešlo se na glasanje.

Rezultati glasanja:

Dušan Purić – 11 glasova „za“, 3 „protiv“.

S obzirom da je Odbor sa 12 ili više glasova „za“ na 12. sednici održanoj 18. marta utvrdio predloge sedam kandidata za prvi izbor članova Visokog saveta tužilaštva, kao i da je na ovoj sednici utvrdio predlog još jednog, osmog, kandidata, predsednik Odbora je stavio na glasanje predlog da na osnovu čl. 49. i 61. stav 3. Zakona o Visokom savetu tužilaštva („Službeni glasnik RS“, broj 10/23) i člana 51. Poslovnika Narodne skupštine („Službeni glasnik RS“, broj 20/12 - prečišćen tekst) Odbor za pravosuđe, državnu upravu i lokalnu samoupravu utvrdi:

PREDLOG KANDIDATA ZA PRVI IZBOR ČLANOVA

VISOKOG SAVETA TUŽILAŠTVA

I

 Kandidati za prvi izbor članova Visokog saveta sudstva su:

1. dr Miroslav Đorđević, iz Beograda, doktor pravnih nauka;

2. Dušan Purić, iz Beograda diplomirani pravnik;

3. Predrag Ćetković, iz Novog Sada,advokat;

4. Vesna Luković, iz Novog Pazara, advokat;

5. Vladimir Simić, iz Beograda, advokat;

6. prof. dr Nenad Tešić, iz Novog Beograda, vanredni profesor na Pravnom fakultetu Univerziteta u Beogradu;

7. Jelena Glušica, diplomirani pravnik iz Beograda;

8. Bojan Petrović, iz Beograda, docent na Pravnom fakultetu Megatrend univerziteta.

II

Ovaj predlog dostaviti Narodnoj skupštini.

 Predsednik je stavio na glasanje i predlog da za izvestioca Odbora bude određen Vladimir Đukanović.

 Članovi i zamenici članova Odbora su **većinom glasova** prihvatili navedene predloge.

**TREĆA TAČKA**: Donošenje odluke o organizovanju Javnog slušanja Odbora za pravosuđe, državnu upravu i lokalnu samoupravu.

 Predsednik je podsetio prisutne da je članom 50. stav 3. Zakona o Visokom savetu sudstva i članom 50. stav 3. Zakona o Visokom savetu tužilaštva propisano da ako Odbor utvrdi predlog dvostruko većeg broja kandidata za prvi izbor članova VSS, odnosno predlog za prvi izbor članova VST na način i u roku propisanom zakonima i saglasno članu 60. stav 2. ovih zakona, predlog će dostaviti Narodnoj skupštini i da Odbor organizuje javno slušanje radi predstavljanja kandidata pre održavanja sednice Narodne skupštine na kojoj će biti birani članovi VSS i VST.

 Rekao je da je članom 50. stav 1. i 2. navedenih zakona propisano da ako Odbor utvrdi predlog iz člana 49. stav 1. ovih zakona, predsednik Narodne skupštine zakazuje sednicu za izbor člana saveta, kao i da se sednica zakazuje najranije 15 dana od prijema predloga za izbor člana saveta, a održava se i okončava u roku od 30 dana od dana prijema predloga.

 Naglasio je da održavanje javnog slušanja predstavlja zakonsku obavezu Odbora i ujedno poslednju aktivnost Odbora u zakonom propisanim postupcima predlaganja kandidata za prvi izbor članova Visokog saveta sudstva i Visokog saveta tužilaštva koje bira Naroda skupština, a u skladu sa članom 84. Poslovnika Narodne skupštine.

 Predsednik je predložio:

 -da Odbor donese Odluku o organizovanju javnog na temu „Predstavljanje kandidata koje je Odbor za pravosuđe, državnu upravu i lokalnu samoupravu predložio za prvi izbor članova Visokog saveta sudstva i za prvi izbor članova Visokog saveta tužilaštva koje bira Narodna skupština“.

 -da javno slušanje bude održano u subotu, 1. aprila 2023**.** godine, sa početkom **u** 10,00 časova, u Domu Narodne skupštine, u Maloj sali, Trg Nikole Pašića br. 13.

 -da na javno slušanje budu pozvani, u skladu sa članom 84. stav 5. Poslovnika Narodne skupštine, članovi Odbora, narodni poslanici i druga lica čije je prisustvo od značaja za temu javnog slušanja.

 -da na javno slušanje budu pozvani:

* predstavnici Ministarstva pravde;
* predstavnici svih pravnih fakulteta univerziteta u Republici Srbiji;
* predstavnici Ustavnog suda;
* predstavnici Pravosudne akademije;
* članovi Visokog saveta sudstva i Državnog veća tužilac;
* predstavnici strukovnih udruženja: Društvo sudija Srbije, Udruženje javnih tužilaca i zamenika javnih tužilaca Srbije, Forum sudija Srbije, Alumni klub Pravosudne akademije, Udruženje sudija prekršajnih sudova Republike Srbije i Udruženje sudija i tužilaca Srbije;
* predstavnici advokatskih komora Srbije, Vojvodine, Beograda, Novog Sada, Kragujevca i Niša;
* predstavnici Komore javnih izvršitelja i Javnobeležničke komore Srbije.

 Predsednik je otvorio raspravu u vezi sa ovim predlogom u kojoj su učestvovali: prof dr Jelena Jerinić, Miodrag Gavrilović, Vladimir Đukanović, Đorđe Komlenski i Jelena Milošević.

 Predsednik Odbora je stavio na glasanje predlog prof. dr Jelene Jerinić da se na javno slušanje koje organizuje Odbor za pravosuđe, kao deo opšte javnosti pozovu nevladine organizacije„Transparentnost Srbija“, Autonomni ženski centar, CEPRIS, kao i organizacije okupljene u KONVENT-u.

 Kako više nije bilo prijavljenih za reč predsednik Odbora je stavio na glasanje ovaj predlog, koji članovi i zamenici članova Odbora **većinom glasova** nisu prihvatili.

 Predsednik je stavio na glasanje ranije iznet predlog da Odbor donese Odluku o organizovanju javnog slušanja.

 Članovi i zamenici članova Odbora su **većinom** **glasova** prihvatili navedeni predlog.

 Predsednik je predložio prisutnima, s obzirom da je svrha javnog slušanja predstavljanje kandidata sa kojima je obavljen detaljan razgovor na 11. sednici održanoj 11. marta, da javno slušanje bude organizovano u dve celine u trajanju od po 2 sata, kao i da svaki predloženi kandidati za prvi izbor članova Visokog saveta sudstva ima mogućnost da predstavi svoje stavove u vezi sa nadležnostima Visokog saveta sudstva propisanih Zakonaom, u trajanju od 10 minuta.

 Rekao je da će nakon 80 minuta, učesnici javnog slušanja postavljati pitanja kandidatima na način kao i prilikom obavljanja razgovora sa kandidatima, u okviru dva sata predviđenih za prvu grupu. Posle pauze od 30 minuta, po istom principu će biti obavljeno predstavljanje kandidata za članove Visokog saveta tužilaštva.

 Naglasio je da će pozivno pismo i Predlog agende za javno slušanje, služba Odbora blagovremeno dostaviti, saglasno članu 84. st. 5. i 6. Poslovnika.

**ČETVRTA TAČKA**: Razmatranje Predloga odluke o izboru predsednika sudova, koji je podneo Visoki savet sudstva (broj 119-465/23 od 10. marta 2023. godine).

 Snežana Bjelogrlić je na početku svog obraćanja naglasila s obzirom da postoji primedba da Visoki savet sudstva ne vrši svoje nadležnosti u skladu sa zakonom, zarad građana Republike Srbije, da u skladu sa članom 5. Ustavnog zakona za sprovođenje Akta o promeni Ustava, Visoki savet sudstva vrši svoje nadležnosti do konstituisanja novog saveta, te je u skladu sa tom odredbom i predložio Odboru kandidate, kako za predsednike sudova, tako i za sudije.

 Upoznala je prisutne sa procedurom koja je sprovedena u vezi izbora predsednika sudova za Viši sud u Vranju i Osnovni sud u Prokuplju kao i sa biografijama predloženih kandidata.

 Predsednik Odbora je otvorio raspravu u vezi sa ovom tačkom dnevnog reda u kojoj je učestvovao Miodrag Gavrilović.

Kako se više niko nije javio za reč predsednik Odbora je predložio da Odbor konstatuje da je Visoki savet sudstva podneo Predlog odluke o izboru predsednika sudova, kao ovlašćeni predlagač, u skladu sa članom 71. stav 1. Zakona o sudijama i člana 201. Poslovnika Narodne skupštine Republike Srbije, te da predloži Narodnoj skupštini da prihvati Predlog odluke o izboru predsednika suda za Viši sud u Vranju i Osnovni sud u Prokuplju.

Članovi i zamenici članova Odbora su **većinom glasova** prihvatili navedeni predlog.

**PETA TAČKA**: Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-445/23 od 8. marta 2023. godine).

 Snežana Bjelogrlić je rekla da je Visoki savet sudstva objavio dva konkursa za izbor sudija u decembru 2021. godine na osnovu čega je Savet na sednici održanoj 23. februara 2023. godine utvrdio Predlog odluke za izbor sudija koji se prvi put biraju na sudijsku funkciju i predložio Narodnoj skupštini ukupno 35 kandidata.

 Predsednik Odbora je otvorio raspravu u vezi sa ovom tačkom dnevnog reda u kojoj je učestvovao Miodrag Gavrilović.

Predsednik Odbora je predložio da Odbor konstatuje da je Visoki savet sudstva podneo Predlog odluke o izboru sudija koji se prvi put biraju na sudijsku funkciju kao ovlašćeni predlagač u skladu sa članom 51. Zakona o sudijama, te da predloži Narodnoj skupštini da prihvati Predlog odluke o izboru sudija koji se prvi put biraju na sudijsku funkciju u Osnovni sud u Aleksincu, Osnovni sud u Vranju, Osnovni sud u Despotovcu, Osnovni sud u Kruševcu, Osnovni sud u Loznici, Osnovni sud u Mladenovcu, Osnovni sud u Nišu, Osnovni sud u Pirotu, Osnovni sud u Pančevu, Osnovni sud u Rumi, Osnovni sud u Subotici, Osnovni sud u Zrenjainu, Osnovni sud u Raški, Osnovni sud u Priboju, Prekršajni sud u Beogradu, Prekršajni sud u Zrenjaninu, Prekršajni sud u Sremskoj Mitrovici i Prekršajni sud u Loznici.

Članovi i zamenici članova Odbora su **većinom glasova** prihvatili navedeni predlog.

Predsednik je stavio na glasanje predlog da za izvestioca Odbora za 4. i 5. tačku bude određen Vladimir Đukanović.

Članovi i zamenici članova Odbora su **većinom glasova** prihvatili navedeni predlog.

**ŠESTA TAČKA**: Utvrđivanje Predloga odluke o razrešenju funkcije predsednika Prekršajnog suda u Valjevu.

 Predsednik je obavestio prisutne da je Visoki savet sudstva dostavio Narodnoj skupštini odluku kojom se usvaja Predlog disciplinske komisije Visokog saveta sudstva kao ovlašćenog predlagača za pokretanje postupka za utvrđivanje razloga za razrešenje predsednika suda i utvrđivanje postojanja razloga za razrešenje predsednika Prekršajnog suda u Valjevu zbog teškog disciplinskog prekršaja u vršenju funkcije predsednika suda iz člana 90. stav 2. Zakona o sudijama u vezi sa disciplinskim prekršajem kršenja odredaba etičkog kodeksa u većoj meri iz člana 90. stav 1. alineja 18. Zakona o sudijama i u vezi sa tačkom 4. tačka 1. etičkog kodeksa, te je predložio da Odbor utvrdi Predlog odluke o razrešenju funkcije predsednika Prekršajnog suda u Valjevu i uputi ga Narodnoj skupštini na usvajanje.

 Snežana Bjelogrlić je obavestila prisutne da Visoki savet sudstva ostaje pri predlogu da se predsednik Prekršajnog suda u Valjevu razreši funkcije predsednika Prekršajnog suda u Valjevu.

 Predsednik Odbora je otvorio raspravu u vezi sa ovom tačkom dnevnog reda u kojoj su učestvovali: Miodrag Gavrilović, Snežana Bjelogrlić, Jelena Milošević i Đorđe Komlenski.

 Predsednik Odbora je zaključio raspravu i stavio na glasanje predlog da Odbor utvrdi Predlog odluke o razrešenju funkcije predsednika Prekršajnog suda u Valjevu zbog teškog disciplinskog prekršaja u vršenju funkcije predsednika suda iz člana 90. stav 2. Zakona o sudijama, u vezi disciplinskog prekršaja kršenje odredaba Etičkog kodeksa u većoj meri iz člana 90. stav 1. alineja 18 Zakona o sudijama, u vezi sa tačkama 4.1. Etičkog kodeksa i uputi ga Narodnoj skupštini na usvajanje.

Članovi i zamenici članova Odbora su **većinom glasova** prihvatili navedeni predlog.

 Predsednik je stavio na glasanje predlog da za izvestioca Odbora bude Vladimir Đukanović.

Članovi i zamenici članova Odbora su **većinom glasova** prihvatili navedeni predlog.

Sednica je završena u 21,00 časova.

Sastavni deo zapisnika je obrađen tonski snimak 13. sednice.

 SEKRETAR PREDSEDNIK

Sanja Pecelj Vladimir Đukanović